Meddelelse om indledning af en beskyttelsesundersøgelse vedrørende importen af visse stålprodukter

(2002/C 77/09)

Kommissionen er af visse medlemsstater (i det følgende benævnt "de pågældende medlemsstater") i overensstemmelse med artikel 2 i henholdsvis Rådets forordning (EF) nr. 3285/94(1) og Rådets forordning (EF) nr. 519/94(2) blevet underrettet om, at udviklingen i importen af visse stålprodukter synes at nødvendiggøre beskyttelsesforanstaltninger.

1. Oplysninger tilgået Kommissionen

De pågældende medlemsstater har fremlagt de beviser, de har til rådighed, vedrørende de indikatorer, der er fastlagt i artikel 10 i forordning (EF) nr. 3285/94 og artikel 8 i forordning (EF) nr. 519/94, og anmodet Kommissionen om at indlede en beskyttelsesundersøgelse og indføre midlertidige foranstaltninger.

2. Vare

De varer, for hvilke Kommissionen er blevet underrettet om, at udviklingen i importen synes at nødvendiggøre beskyttelsesforanstaltninger, er visse stålprodukter (i det følgende benævnt "de pågældende varer"). De pågældende varer er sammen med de KN-koder, de i øjeblikket tariferes under, opført i bilag 1 til denne meddelelse.

3. Øget import

Det fremgår af de oplysninger, Kommissionen i øjeblikket har rådighed over, at den samlede import af de pågældende varer steg fra 13 mio. tons i 1999 til 15,8 mio. tons i 2000 og til 16,6 mio. tons i 2001, og at der i den seneste tid er sket en kraftig stigning i importen af hver enkelt af de pågældende varer, enten i absolutte tal eller i forhold til produktionen eller forbruget i Fællesskabet.

4. Alvorlig skade eller fare for alvorlig skade

De oplysninger, Kommissionen i øjeblikket råder over, omfatter data vedrørende visse økonomiske indikatorer, der er omhandlet i artikel 10 i forordning (EF) nr. 3285/94 og i artikel 8 i forordning (EF) nr. 519/94, for så vidt angår de vigtigste fællesskabsproducenter af hver enkelt vare, som er tilsvarende eller konkurrerer direkte med en af de pågældende varer. Generelt viser disse data en situation med stagnerende eller faldende forbrug på fællesskabsmarkedet i de seneste 12 måneder samt voksende import til lave priser og lavere salgsmængder, priser og rentabilitet for fællesskabsproducenterne.

5. Procedure

I overensstemmelse med bestemmelserne i artikel 6 i forordning (EF) nr. 3285/94 og artikel 5 i forordning (EF) nr. 519/94 har Kommissionen konsulteret det rådgivende udvalg, der er nedsat i henhold til artikel 4 i hver af nævnte forordninger. Efter denne konsultation er det klart for Kommissionen, at der foreligger tilstrækkelige beviser til at iværksætte en undersøgelse vedrørende de pågældende varer, og Kommissionen har besluttet at indlede en undersøgelse i samarbejde med medlemsstaterne for at fastslå, om betingelserne for at vedtage endelige beskyttelsesforanstaltninger i forbindelse med nævnte varer er opfyldt.

6. Undersøgelsesprocedure

Ved undersøgelsen vil det i forbindelse med hver af de pågældende varer blive fastslået, om varerne som følge af en uforudset udvikling importeres til Fællesskabet i så stærkt øgede mængder og på sådanne vilkår, at det forvolder eller truer med at forvolde alvorlig skade for fællesskabsproducenter af tilsvarende eller direkte konkurrerende varer.

7. Skriftlige bemærkninger, besvarelser af spørgeskemaer og korrespondance

Alle berørte parter kan skriftligt give deres mening til kende og forelægge oplysninger. Alle berørte parter, der ønsker at gøre dette, skal fremsende deres bemærkninger og oplysninger senest 21 dage efter offentliggørelsen af denne meddelelse i De Europæiske Fællesskabers Tidende (medmindre andet angives), idet der ellers under undersøgelsen eventuelt ikke tages hensyn hertil.

Kommissionen vil desuden sende spørgeskemaer til kendte producenter af samme eller direkte konkurrerende varer og til alle kendte producentsammenslutninger i Fællesskabet. De besvarede spørgeskemaer skal være Kommissionen i hænde senest 21 dage efter den dato, de er sendt.

Alle relevante oplysninger skal meddeles Kommissionen. Alle redegørelser og anmodninger fra berørte parter fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-post, telefon-, fax- og/eller telexnummer.

Kommissionens adresse:

Europa-Kommissionen Generaldirektoratet for Handel

Direktorat B

TERV 0/13

B - 1049 Bruxelles/Brussel

Fax (32-2) 295 65 05

Telex: 21877 COMEU B.

8. Høringer

Kommissionen kan høre berørte parter. Alle berørte parter kan anmode om at blive hørt mundtligt af Kommissionen. Kommissionen hører mundtlig alle berørte parter, som skriftligt anmoder herom senest 21 dage efter offentliggørelsen af denne meddelelse i De Europæiske Fællesskabers Tidende, hvis de påviser, at de faktisk må formodes at blive berørt af resultatet af undersøgelsen, og at der er særlige grunde til, at de bør høres mundtligt.

9. Efterprøvning af oplysninger

Berørte parter, som har givet deres mening til kende eller forelagt oplysninger eller anmodet om at blive hørt i overensstemmelse med artikel 6 i forordning (EF) nr. 3285/94 og artikel 5 i forordning (EF) nr. 519/94, har ligesom repræsentanter for eksportlandene efter skriftlig anmodning adgang til alle de oplysninger, der er stillet til rådighed for Kommissionen som led i undersøgelsen, bortset fra interne dokumenter, der er udarbejdet af Fællesskabets eller medlemsstaternes myndigheder, for så vidt disse oplysninger har betydning for deres dossiers samlede fremtræden, ikke er fortrolige efter betydningen i artikel 7 i forordning (EF) nr. 519/94 og anvendes af Kommissionen i undersøgelsen.

De berørte parter, som har rettet henvendelse, kan fremsætte deres bemærkninger til disse oplysninger over for Kommissionen, og der kan tages hensyn til deres bemærkninger i det omfang, de støttes med tilstrækkelige beviser.

10. Manglende samarbejde

Såfremt oplysningerne ikke gives inden for den frist, der er fastsat i forordning (EF) nr. 3285/94 eller forordning (EF) nr. 519/94 eller af Kommissionen i henhold til nævnte forordninger, eller undersøgelsen hindres i væsentligt grad, kan der drages konklusioner på grundlag af de disponible oplysninger. Hvis Kommissionen finder, at en involveret part eller en tredjepart har indgivet falske eller vildledende oplysninger, kan den se bort fra dem og bruge de oplysninger, den råder over.

11. Tidsplan for undersøgelsen

I overensstemmelse med artikel 7 i forordning (EF) nr. 3285/94 og artikel 6 i forordning (EF) nr. 519/94 skal Kommissionen senest ni måneder efter offentliggørelsen af denne meddelelse i De Europæiske Fællesskabers Tidende afgøre, om det er nødvendigt at træffe beskyttelsesforanstaltninger.

Hvis Kommissionen finder det nødvendigt at træffe foranstaltninger, træffer den de nødvendige afgørelser i overensstemmelse med afsnit V i henholdsvis forordning (EF) nr. 3285/94 og forordning (EF) nr. 519/94 senest ni måneder efter, at undersøgelsen er blevet iværksat. Denne frist kan undtagelsesvis forlænges med højst to måneder. I så fald offentliggør Kommissionen en meddelelse i De Europæiske Fællesskabers Tidende om, hvor meget fristen er forlænget, og en kortfattet begrundelse herfor.

Hvis Kommissionen finder, at det ikke er nødvendigt at træffe beskyttelsesforanstaltninger, afsluttes undersøgelsen, efter at Det Rådgivende Udvalg er blevet hørt, inden for en måned. Beslutningen om at afslutte undersøgelsen offentliggøres i De Europæiske Fællesskabers Tidende sammen med de væsentligste konklusioner af undersøgelsen og en kortfattet begrundelse for beslutningen.

(1) EFT L 349 af 31.12.1994, s. 53.

(2) EFT L 67 af 10.3.1994, s. 89.

BILAG 1

DE PÅGÆLDENDE VARER

>TABELPOSITION>